'n Lied uit die hart
Deur Jacqueline Leuvennink – gepubliseer in Lééf
Annalise Wiid se musiek is net soos sy, eg en oortuigend want dit kom vanuit ’n eerlike plek, diep binne haar. Dis deurdag en deurleef.
Dis die laaste periode van die dag by ’n hoërskool in die Kaap. ’n Tamwarm Vrydagmiddag. Almal wil net by die huis kom. Alles behalwe die ideale omstandighede vir ’n kunstenaar wat moet optree by die Wêreldbiddag vir vroue-byeenkoms in die saal voor ’n klomp alles-gewoond stadstieners.
Annalise Wiid lyk weerloos daar waar sy kitaar-onner-die-blad, alleen voor in die onpersoonlike skoolsaal sit en wag vir die byeenkoms om te begin. En ek onthou ’n ander sanger op ’n ander plek voor ’n ander gehoor: Johannes Kerkorrel by sy heel laaste optrede. ’n Man met verwondbare oë wat sy uitvoering begin met die woorde: “Onthou, ek is alleen en julle is baie”.
Maar twee minute later weet ek, ek kan maar ontspan. Die vrou met die blinkbruin oë en warm, donker stem lees haar jong gehoor uit die staanspoor uit reg. Hulle luister aandagtig. Want die mens voor hulle praat en sing met ’n egtheid en ’n oortuiging wat net vanuit ’n eerlike plek, diep binne haar kan kom. ’n Betroubare plek. Daar is iets deurdag en deurleef in haar boodskap wat in glashelder Afrikaans duidelik na jou toe aangesweef kom.
Die wonder van elke-dag-rituele
Deur SUZETTE TRUTER, vir SARIE
Gedink rituele is outyds? Allermins – dit maak die lewe juis meer spesiaal
‘Rituele dwing jou om dinge wat belangrik is plek en tyd te gee’ – Illustreerder Piet Grobler
‘Dis gelaai met bewustheid en betekenis. Met simboliek.’ – Gospelsangeres Annalise Wiid
Die soengroet voor jy die pad werk toe aandurf, daardie gereelde pot tee saam met ‘n pêl, die aansteek van kerse met skemertyd, die pak van die kaggel vir vanaand se saamsit, die lees van ‘n slaaptydstorie vir die kinders …
So bou ons, soms onbewustelik, elke-dag-rituele in ons besige dae in.
Want hierdie klein seremonies wat ons skep, is dikwels net wat ons nodig het: vir vertroosting, koestering, geborgenheid ….
Al besef ons dit nie eers altyd nie.
Deur Deonette de Kock, Finesse Augustus 2005
Annalise Wiid, bekend as gospelsangeres, het ‘n passie vir die lewe. Haar positiewe lewensuitkyk en verwondering oor God blyk duidelik uit haar vertellings oor die soet en suur van die lewe wat haar net nog nader aan die Here gebring het.
Die koue hang soos ‘n kleed oor die Kaap met die reën wat in ‘n fyn gordyn neerstort. In die voorportaal van die Stellenberg Kerk in Bellville waar sy optree, ontmoet ek die vrou met die ryk, goue stem, Annalise Wiid. Bekende gospelsangeres, met warm bruin oë en ‘n persoonlikheid wat die winterkoue uitdryf.
Annalise, wat op Somerset-Wes woon, is ‘n vrou met vele talente. Nie net het sy al sewe CD’s uitgereik nie – sy doen bediening met haar sang - maar sy tree ook op by konserte, is spreker by kampe en het al twee boeke (sketse) gepubliseer, terwyl die derde boek in wording is.